CELEX: 52016PC0080
Language: hu
Date: 2016-02-10
Title: Javaslat A TANÁCS VÉGREHAJTÁSI HATÁROZATA az áthelyezésnek a nemzetközi védelem területén Olaszország és Görögország érdekében elfogadott átmeneti intézkedések megállapításáról szóló, 2015. szeptember 22-i (EU) 2015/1601 tanácsi határozat szerint az Ausztriára jutó kérelmezői létszám legfeljebb 30 %-át jelentő mértékben történő ideiglenes felfüggesztéséről

EURÓPAI BIZOTTSÁG
            Brüsszel, 2016.2.10.
            COM(2016) 80 final
            2016/0045(NLE)
            Javaslat
            A TANÁCS VÉGREHAJTÁSI HATÁROZATA
            az áthelyezésnek a nemzetközi védelem területén Olaszország és Görögország érdekében elfogadott átmeneti intézkedések megállapításáról szóló, 2015. szeptember 22-i (EU) 2015/1601 tanácsi határozat szerint az Ausztriára jutó kérelmezői létszám legfeljebb 30 %-át jelentő mértékben történő ideiglenes felfüggesztéséről
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               1.1. A Szerződés 78. cikkének (3) bekezdése és a jelenlegi átmeneti áthelyezési program
            
            
               
                  A közös menekültügyi politika részeként az Európai Unió működéséről szóló szerződés (EUMSZ) 78. cikkének (3) bekezdése konkrét jogalapot biztosít a szükséghelyzetek kezelésére. A rendelkezés lehetővé teszi, hogy a Tanács az Európai Bizottság javaslata alapján, az Európai Parlamenttel folytatott konzultációt követően átmeneti intézkedéseket fogadjon el az érintett tagállam vagy tagállamok érdekében, ha egy vagy több tagállam olyan szükséghelyzettel szembesül, amelyet harmadik országok állampolgárainak hirtelen beáramlása jellemez. Az EUMSZ 78. cikkének (3) bekezdése által előirányzott átmeneti intézkedések kivételes jellegűek. Alkalmazásukra csak akkor kerülhet sor, ha a tagállam vagy tagállamok menekültügyi rendszerében a harmadik országok állampolgárainak hirtelen beáramlása által kiváltott problémák sürgőssége és súlyossága elér egy bizonyos fokot.
               
               
                  A Tanács az EUMSZ 78. cikkének (3) bekezdése alapján két határozatot fogadott el a nemzetközi védelem területén Olaszország és Görögország érdekében elfogadott átmeneti intézkedések megállapításáról. Az (EU) 2015/1523 tanácsi határozat
                     1
                   értelmében 40 000 nemzetközi védelmet kérelmezőt kell áthelyezni Olaszországból és Görögországból más tagállamokba. Az (EU) 2015/1601 tanácsi határozat
                     2
                   értelmében 120 000 nemzetközi védelmet kérelmezőt kell áthelyezni Olaszországból és Görögországból, valamint az esetlegesen szükséghelyzettel szembesülő más tagállamokból.
               
               
                  Az (EU) 2015/1601 tanácsi határozat alapján 3 551 személyt kell áthelyezni Olaszországból és Görögországból Ausztriába.
               
               
                  A 2015/1601 határozat 4. cikke (5) bekezdésével összhangban a tagállamok kivételes körülmények fennállása esetén 2015. december 26-ig értesíthetik a Tanácsot és a Bizottságot arról, hogy ideiglenesen az (1) bekezdésben foglaltak szerint rájuk jutó kérelmezői létszám legfeljebb 30 %-át jelentő mértékben nem tudnak részt venni az áthelyezési folyamatban, és ezt az Európai Unióról szóló szerződés 2. cikkében rögzített alapvető uniós értékekkel összhangban lévő, alapos indokokkal támasztják alá. A Bizottság feladata, hogy megvizsgálja az indokolást, és javaslatokat nyújtson be a Tanácsnak az áthelyezésnek az érintett tagállamra az (1) bekezdésben foglaltak szerint jutó kérelmezői létszám legfeljebb 30 %-át jelentő mértékben történő ideiglenes felfüggesztésére irányulóan. Indokolt esetben a Bizottság javasolhatja a tagállamra jutó kérelmezői létszám fennmaradó részének áthelyezésére irányadó határidőnek a 13. cikk (2) bekezdésében említett időpontot követő legfeljebb 12 hónapos időtartamra történő meghosszabbítását.
               
               
                  2015. december 16-án kelt levelében Ausztria értesítette a Bizottságot és a Tanácsot arról, hogy a nemzetközi védelem területén Olaszország és Görögország érdekében elfogadott átmeneti intézkedések megállapításáról szóló, 2015. szeptember 22-i (EU) 2015/1601 tanácsi határozat 4. cikkének (3) bekezdésében említett helyzettel szembesül, és kérte az áthelyezési mechanizmus Ausztria érdekében történő módosítását. 2015. december 22-i levelében Ausztria az (EU) 2015/1601 tanácsi határozat 4. cikkének (5) bekezdése szerint kérelmezte, hogy engedélyezzék számára az áthelyezésnek az (EU) 2015/1601 tanácsi határozatban foglaltak szerint rá jutó kérelmezői létszám legfeljebb 30 %-át jelentő mértékben történő ideiglenes felfüggesztését, valamint a rá jutó kérelmezői létszám fennmaradó részének áthelyezésére irányadó határidőnek az (EU) 2015/1601 tanácsi határozat 13. cikkének (2) bekezdésében említett időpontot követő legfeljebb 12 hónapos időtartamra történő meghosszabbítását.
               
            
            
               1.2. Az (EU) 2015/1601 tanácsi határozat 4. cikke (5) bekezdésének alkalmazása Ausztria tekintetében
            
            
               
                  Ausztria olyan kivételes körülményekkel, valamint egy olyan szükséghelyzettel szembesül, amelyet harmadik országok állampolgárainak az ország területére történő hirtelen beáramlása jellemez.
               
               
                  Az Unióba irányuló szabálytalan határátlépések és az Európában zajló másodlagos migrációs mozgások jelentős növekedése következtében az Ausztriában nemzetközi védelmet kérelmezők száma hirtelen megnőtt.
               
               
                  Az Eurostat adatai megerősítik, hogy Ausztriában ugrásszerűen emelkedett a menedékkérők száma. A nemzetközi védelmet kérelmezők száma a 2014. január 1. és november 30. közötti időszakban regisztrált 23 835 főről a 2015. január 1. és november 30. közötti időszakban több mint 230 %-kal, 80 880 főre nőtt; szeptember óta a kérelmezők havi száma több mint 10 000-re emelkedett. Az EASO adatai szerint 2015 decemberében és 2016 januárjában – más tagállamokhoz hasonlóan – Ausztriában is csökkent a nemzetközi védelmet kérelmező személyek száma: 8 392 (december), illetve 5 887 (január). Az e két hónapra vonatkozó számok ugyanakkor magasabbak, mint az elmúlt év hasonló hónapjaiban mértek.
               
               
                  2015-ben a nemzetközi védelmet kérelmezők lakosságarányos száma (egymillió lakosra vetítve 9 421 kérelmező az Eurostat adatai alapján) Svédországot követően Ausztriában volt a második legmagasabb az Európai Unióban.
               
               
                  Ez a helyzet jelentős terhet ró az osztrák menekültügyi rendszerre, ami súlyos következményekkel jár a fogadási körülmények és a menekültügyi rendszer kérelmekkel kapcsolatos ügyintézési képessége tekintetében. 
               
               
                  Az Ausztriában jelenleg uralkodó migrációs helyzet és a nemzetközi védelem iránti kérelmek elbírálása, valamint az egyértelműen nemzetközi védelemre szoruló személyek megfelelő fogadási körülményeinek biztosítása terén jelentkező nyomás ezért szükségessé teszi az áthelyezésnek az Ausztriára az (EU) 2015/1601 tanácsi határozat szerint jutó kérelmezői létszám legfeljebb 30 %-át jelentő mértékben történő ideiglenes felfüggesztését. Az Ausztria tekintetében az (EU) 2015/1601 tanácsi határozatban az áthelyezés kapcsán meghatározott létszám 30 %-a 1 065 személyt jelent.
               
               
                  Az Ausztriára nehezedő jelentős nyomás enyhítése érdekében engedélyezni kell Ausztria számára az áthelyezésnek az Ausztriára mint áthelyezési céltagállamra az (EU) 2015/1601 tanácsi határozat szerint jutó kérelmezői létszám legfeljebb 30 %-át jelentő mértékben történő ideiglenes, egy évig tartó felfüggesztését.
               
               
                  Ausztria továbbra is köteles a rá jutó kérelmezői létszám fennmaradó részének (2 486 kérelmező) 2017. szeptember 26-ig, azaz az (EU) 2015/1601 tanácsi határozat alkalmazásának lejártáig történő gyors ütemű és egyenletes áthelyezésére.
               
               
                  Az áthelyezésnek a kérelmezői létszám 30 %-át jelentő mértékben történő, 12 hónapig tartó felfüggesztése Ausztria helyzetét figyelembe véve elegendő és arányos válaszlépésnek tekinthető. A kérelmezői létszám fennmaradó részének áthelyezésére irányadó határidőnek az (EU) 2015/1601 tanácsi határozat 13. cikkének (2) bekezdésében említett időpontot követő meghosszabbítása nem indokolt. Az Olaszországot és Görögországot érintő szükséghelyzet hatékony enyhítése érdekében elengedhetetlen, hogy az Olaszországból és Görögországból történő áthelyezésre 2017. szeptember 26-ig, gyors ütemben és egyenletesen kerüljön sor.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
         
         
            
               2.1. A javaslat összefoglalása
            
            
               
                  Annak érdekében, hogy segítse Ausztriát a harmadik országok állampolgárainak az ország területére történő hirtelen beáramlásából eredő szükséghelyzet kezelésében, a javasolt tanácsi végrehajtási határozat ideiglenesen, egy éves időtartamra felfüggeszti az áthelyezést az Ausztriára az (EU) 2015/1601 tanácsi határozat szerint jutó kérelmezői létszám legfeljebb 30 %-át jelentő mértékben.
               
               
                  Ausztria továbbra is köteles az (EU) 2015/1601 tanácsi határozatban foglalt 3 551 személy Olaszországból és Görögországból való, az (EU) 2015/1601 tanácsi határozat 13. cikkének (2) bekezdésében meghatározott határidőre történő áthelyezésére.
               
               
                  Ez a határozat nem érinti azon harmadik országbeli állampolgárok helyzetét, akiket az (EU) 2015/1601 tanácsi végrehajtási határozat értelmében már áthelyeztek Ausztriába.
               
            
            
               2.2. Jogalap és az alkalmazandó eszköz megválasztása
            
            
               
                  A javasolt tanácsi végrehajtási határozat jogalapja az (EU) 2015/1601 tanácsi határozat 4. cikkének (5) bekezdése.
               
               
                  Az (EU) 2015/1601 tanácsi határozat 4. cikkének (7) bekezdésével összhangban a javasolt eszköz a tanácsi végrehajtási határozat.
               
            
            
               2.3. Szubszidiaritás
            
            
               
                  Az EUMSZ-nek a szabadságon, a biztonságon és a jog érvényesülésén alapuló térségről szóló V. címe e területeken bizonyos hatáskörökkel ruházza fel az Európai Uniót. E hatásköröket az Európai Unióról szóló szerződés 5. cikkével összhangban kell gyakorolni, vagyis csak akkor és annyiban, amikor és amennyiben a tervezett intézkedés céljait a tagállamok nem tudják kielégítően megvalósítani, így azok a tervezett intézkedés terjedelme vagy hatása miatt az Unió szintjén jobban megvalósíthatók.
               
               
                  Ezen a területen az Európai Unió az (EU) 2015/1601 tanácsi határozat hatályba léptetésével gyakorolta az említett hatásköröket. A jelenlegi fellépés keretében kivételes körülmények fennállása miatt felfüggesztik egy tagállam fenti határozattal meghatározott bizonyos kötelezettségeit, ezért ezt a fellépést csak az Európai Unió valósíthatja meg.
               
            
            
               2.4. Arányosság
            
            
               
                  Tekintettel a fent bemutatott beáramlás által előidézett helyzet sürgősségére és súlyosságára, a folyamatban lévő uniós fellépés Ausztria tekintetében történő részbeni felfüggesztése nem lépi túl a helyzet hatékony kezeléséhez szükséges mértéket. A részleges és ideiglenes felfüggesztés csak Ausztriára vonatkozik és nem érinti azon nemzetközi védelmet kérelmezők jogait, akiket már e javaslat elfogadását megelőzően áthelyeztek Ausztriába.
               
            
            
               2.5. Az alapvető jogokra gyakorolt hatás 
            
            
               
                  A javaslat nem érinti az (EU) 2015/1601 tanácsi határozat hatálya alá tartozó nemzetközi védelmet kérelmezőknek az Európai Unió Alapjogi Chartájában (a továbbiakban: a Charta) meghatározott alapvető jogait. Az áthelyezési céltagállami kötelezettség részleges és ideiglenes felfüggesztése csak Ausztriára vonatkozik és nem érinti azokat a kérelmezőket, akiket már e javaslat elfogadását megelőzően áthelyeztek Ausztriába.
               
            
            
               3.KÖLTSÉGVETÉSI VONZATOK
            
            
               
                  A javaslatnak nincs költségnövelő hatása az EU költségvetésére.
               
               
            
            
               2016/0045 (NLE)
            
            
               Javaslat
            
            
               A TANÁCS VÉGREHAJTÁSI HATÁROZATA
            
         
         
            
               az áthelyezésnek a nemzetközi védelem területén Olaszország és Görögország érdekében elfogadott átmeneti intézkedések megállapításáról szóló, 2015. szeptember 22-i (EU) 2015/1601 tanácsi határozat szerint az Ausztriára jutó kérelmezői létszám legfeljebb 30 %-át jelentő mértékben történő ideiglenes felfüggesztéséről
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre,
            
            
               tekintettel a nemzetközi védelem területén Olaszország és Görögország érdekében elfogadott átmeneti intézkedések megállapításáról szóló, 2015. szeptember 22-i (EU) 2015/1601 határozatra
                  3
               , és különösen annak 4. cikke (5) és 4. cikke (7) bekezdésére
            
            
               tekintettel az Európai Bizottság javaslatára,
            
            
               mivel:
            
            
               (1)A Tanács az EUMSZ 78. cikkének (3) bekezdése alapján két határozatot fogadott el a nemzetközi védelem területén Olaszország és Görögország érdekében elfogadott átmeneti intézkedések megállapításáról. Az (EU) 2015/1523 tanácsi határozat
                  4
                értelmében 40 000 nemzetközi védelmet kérelmezőt kell áthelyezni Olaszországból és Görögországból más tagállamokba. Az (EU) 2015/1601 tanácsi határozat értelmében 120 000 nemzetközi védelmet kérelmezőt kell áthelyezni Olaszországból és Görögországból más tagállamokba.
            
            
               (2)Az (EU) 2015/1601 tanácsi határozat alapját az EUMSZ 78. cikkének (3) bekezdése képezte, tekintettel a harmadik országok állampolgárainak Olaszország és Görögország területére történő hirtelen beáramlásából eredő szükséghelyzetre, valamint arra, hogy – összhangban a szolidaritás és a felelősség tagállamok közötti igazságos elosztásának elvével – égetően szükséges e tagállamok helyzetének gyors enyhítése. Ebből következően az egyes áthelyezési céltagállamoknak biztosítaniuk kell, hogy az áthelyezés egyenletesen, késedelem nélkül és kielégítő szinten történjék.
            
            
               (3)Az (EU) 2015/1601 tanácsi határozat 4. cikke (5) bekezdésével összhangban a tagállamok kivételes körülmények fennállása esetén 2015. december 26-ig értesíthetik a Tanácsot és a Bizottságot arról, hogy ideiglenesen az (1) bekezdésben foglaltak szerint rájuk jutó kérelmezői létszám legfeljebb 30 %-át jelentő mértékben nem tudnak részt venni az áthelyezési folyamatban, és ezt az Európai Unióról szóló szerződés (EUSZ) 2. cikkében rögzített alapvető értékekkel összhangban lévő, alapos indokokkal támasztják alá. A Bizottság feladata, hogy megvizsgálja az indokolást, és javaslatokat nyújtson be a Tanácsnak az áthelyezésnek az érintett tagállamra az (EU) 2015/1601 tanácsi határozat 4. cikkének (1) bekezdésében foglaltak szerint jutó kérelmezői létszám legfeljebb 30 %-át jelentő mértékben történő ideiglenes felfüggesztésére irányulóan. Indokolt esetben a Bizottság javasolhatja a tagállamra jutó kérelmezői létszám fennmaradó részének áthelyezésére irányadó határidőnek az (EU) 2015/1601 tanácsi határozat 13. cikkének (2) bekezdésében említett időpontot követő legfeljebb 12 hónapos időtartamra történő meghosszabbítását.
            
            
               (4)Ausztria olyan kivételes körülményekkel szembesül, amelyet harmadik országok állampolgárainak az ország területére történő hirtelen beáramlása jellemez.
            
            
               (5) Az Unióba irányuló szabálytalan határátlépések és az Európában zajló másodlagos migrációs mozgások jelentős növekedése következtében az Ausztriában nemzetközi védelmet kérelmezők száma hirtelen megnőtt.
            
            
               (6) Az Eurostat adatai megerősítik, hogy Ausztriában ugrásszerűen emelkedett a menedékkérők száma. A nemzetközi védelmet kérelmezők száma a 2014. január 1. és november 30. közötti időszakban regisztrált 23 835 főről a 2015. január 1. és november 30. közötti időszakban több mint 230 %-kal, 80 880 főre nőtt; szeptember óta a kérelmezők havi száma több mint 10 000-re emelkedett. Annak ellenére, hogy a kérelmezők száma az EASO adatai szerint 2015 decemberében és 2016 januárjában is csökkent az előző hónapokhoz képest, a számok továbbra is magasak maradtak.
            
            
               (7) 2015-ben a nemzetközi védelmet kérelmezők lakosságarányos száma (egymillió lakosra vetítve 9 421 kérelmező az Eurostat adatai alapján) Svédországot követően Ausztriában volt a második legmagasabb az Európai Unióban.
            
            
               (8) Ez a helyzet jelentős terhet ró az osztrák menekültügyi rendszerre, ami súlyos következményekkel jár a fogadási körülmények és a menekültügyi rendszer kérelmekkel kapcsolatos ügyintézési képessége tekintetében.
            
            
               (9) Az Ausztriában jelenleg uralkodó migrációs helyzet és a nemzetközi védelem iránti kérelmek elbírálása, valamint az egyértelműen nemzetközi védelemre szoruló személyek megfelelő fogadási körülményeinek biztosítása terén jelentkező nyomás ezért indokolja az áthelyezésnek az Ausztriára az (EU) 2015/1601 tanácsi határozat szerint jutó kérelmezői létszám 30 %-át jelentő mértékben történő ideiglenes, egy évig tartó felfüggesztését.
            
            
                (10) Az átmeneti felfüggesztés idején Ausztria továbbra is köteles a kérelmezői létszám fennmaradó részének gyors ütemű és egyenletes áthelyezésére.
            
            
                (11) Az áthelyezésnek a kérelmezői létszám 30 %-át jelentő mértékben történő, egy évig tartó felfüggesztése Ausztria helyzetét figyelembe véve elegendő és arányos válaszlépésnek tekinthető. A kérelmezői létszám fennmaradó részének áthelyezésére irányadó határidőnek az (EU) 2015/1601 tanácsi határozat 13. cikkének (2) bekezdésében említett időpontot követő meghosszabbítása nem indokolt. Az Olaszországot és Görögországot jelenleg érintő szükséghelyzet hatékony enyhítése érdekében elengedhetetlen, hogy az Olaszországból és Görögországból történő áthelyezésre 2017. szeptember 26-ig, gyors ütemben és egyenletesen kerüljön sor.
            
            
               (12)Mivel e tanácsi végrehajtási határozat céljait a tagállamok nem tudják kielégítően megvalósítani, az Unió szintjén azonban az intézkedés terjedelme és hatásai miatt e célok jobban megvalósíthatók, az Unió intézkedéseket hozhat az EUSZ 5. cikkében foglalt szubszidiaritás elvének megfelelően. Az említett cikkben foglalt arányosság elvének megfelelően ez a tanácsi végrehajtási határozat nem lépi túl az e célok eléréséhez szükséges mértéket.
            
            
               (13)Ez a tanácsi végrehajtási határozat tiszteletben tartja az alapvető jogokat, és szem előtt tartja az Európai Unió Alapjogi Chartája által elismert elveket.
            
            
               (14)Mivel az Egyesült Királyság nem vesz részt az (EU) 2015/1601 tanácsi határozatban, az Egyesült Királyság nem vesz részt ennek a tanácsi végrehajtási határozatnak az elfogadásában, és az rá nézve nem kötelező és nem alkalmazandó.
            
         
         
            
               (15)Mivel Írország nem vesz részt az (EU) 2015/1601 tanácsi határozatban, Írország nem vesz részt ennek a tanácsi végrehajtási határozatnak az elfogadásában, és az rá nézve nem kötelező és nem alkalmazandó.
            
            
               (16)Az EUSZ-hez és az EUMSZ-hez csatolt, Dánia helyzetéről szóló 22. jegyzőkönyv 1. és 2. cikke értelmében Dánia nem vesz részt ennek a tanácsi végrehajtási határozatnak az elfogadásában, az rá nézve nem kötelező és nem alkalmazandó. 
            
            
               (17)A helyzet sürgősségére tekintettel indokolt, hogy ez a tanácsi végrehajtási határozat az Európai Unió Hivatalos Lapjában való kihirdetését követő napon lépjen hatályba,
            
            
               ELFOGADTA EZT A HATÁROZATOT:
            
            
               1. cikk
            
            
               Az (EU) 2015/1601 tanácsi határozat szerint Ausztriába áthelyezendő kérelmezők közül 1 065 kérelmező Ausztriába való áthelyezését [e tanácsi határozat elfogadásának napjától számított egy év]-ig fel kell függeszteni.
            
            
               2. cikk
            
            
               Ez a határozat az Európai Unió Hivatalos Lapjában való kihirdetését követő napon lép hatályba.
            
            
               Kelt Brüsszelben, 
            
            
               
                     a Tanács részéről
               
               
                     elnök
               
            
         
         
            
                  
                     (1)
                  A Tanács 2015. szeptember 14-i (EU) 2015/1523 határozata a nemzetközi védelem területén Olaszország és Görögország érdekében elfogadott átmeneti intézkedések megállapításáról (HL L 239., 2015.9.15., 146. o.).
               
               
                  
                     (2)
                  A Tanács 2015. szeptember 22-i (EU) 2015/1601 határozata a nemzetközi védelem területén Olaszország és Görögország érdekében elfogadott átmeneti intézkedések megállapításáról (HL L 248., 2015.9.24., 80. o.).
               
               
                  
                     (3)
                  (HL L 248., 2015.9.24., 80. o.).
               
               
                  
                     (4)
                  A Tanács 2015. szeptember 14-i (EU) 2015/1523 határozata a nemzetközi védelem területén Olaszország és Görögország érdekében elfogadott átmeneti intézkedések megállapításáról (HL L 239., 2015.9.15., 146. o.).